b'\n_START_ARTICLE_\nHeckler & Koch PSG1\n_START_SECTION_\nZasnova\n_START_PARAGRAPH_\nPu\xc5\xa1ka naj bi nastala po incidentu na olimpijskih igrah v M\xc3\xbcnchnu, leta 1972, ko nem\xc5\xa1ka policija ni mogla prepre\xc4\x8diti poboja izraelskih \xc5\xa1portnikov. Podjetje Heckler & Koch je zato dobilo nalogo, da skonstruira polavtomatsko ostrostrelno pu\xc5\xa1ko za policijsko in voja\xc5\xa1ko uporabo, ki bi zdru\xc5\xbeevala veliko ognjeno mo\xc4\x8d z veliko natan\xc4\x8dnostjo. Nastala je pu\xc5\xa1ka, po kateri se \xc5\xa1e danes meri kvaliteta tovrstnega oro\xc5\xbeja, PSG-1._NEWLINE_Pu\xc5\xa1ka je zasnovana okoli prosto vpete, hladno kovane cevi, ki je na ogrodje pritrjena le v zaklepi\xc5\xa1\xc4\x8du, ki je izdelano iz visoko kvalitetnega jekla. Iz 5 ali 20 strelnega okvirja v le\xc5\xbei\xc5\xa1\xc4\x8de naboja vstavlja mo\xc4\x8dni naboj 7,62x51 NATO oz. .308 Winchester, ki zagotavlja veliko natan\xc4\x8dnost do razdalje 1000 metrov (tovarni\xc5\xa1ko zagotovljena natan\xc4\x8dnost 50 strelov na 300 metrov je premer kroga 80 mm). Pi\xc5\xa1tolski ro\xc4\x8daj zagotavlja strelcu zanesljiv oprijem brez dotikanja po vseh smereh nastavljivega nepreklopnega kopita, izdelanega iz visoko obstojnih polimerov. Za natan\xc4\x8dnost dodatno poskrbi \xc5\xa1e strelni daljnogled Hendsoldt 6 x 42 mm, ki je standardno name\xc5\xa1\xc4\x8den na vse PSG-1, po potrebi pa ga lahko uporabnik brez te\xc5\xbeav zamenja. Oro\xc5\xbeje nima klasi\xc4\x8dnih odprtih merkov. Pomankljivost oro\xc5\xbeja je, da na ogrodju ni name\xc5\xa1\xc4\x8denih no\xc5\xbeic za podporo, cev pa tudi nima name\xc5\xa1\xc4\x8denega razbijalca plamena, kar bi omililo odsun mo\xc4\x8dnega naboja in prikrilo strel\xc4\x8dev polo\xc5\xbeaj._NEWLINE_Princip delovanja je odpiranje s pomo\xc4\x8djo povratnega pritiska, ki povzro\xc4\x8di odmik dveh stranskih valj\xc4\x8dkov iz utorov na zaklepi\xc5\xa1\xc4\x8du, kar omogo\xc4\x8di povratni premik zaklepa in izvla\xc4\x8denje praznega tulca. Vzmet potisne zaklep nazaj na mesto in poskrbi za ponovno polnjenje oro\xc5\xbeja z nabojem iz nabojnika. Tulec ob izmetu odleti dale\xc4\x8d na desno, kar je sicer za prikrito rabo pomankljivost, saj ote\xc5\xbeuje zabris sledi.'